Istabai
SIA Istabai ir Latvijas uzņēmums, kas izstrādā viedās mājas risinājumus. Tas ietilpst uzņēmumu grupā Draugiem Group. Uzņēmums dibināts 2012. gada 4. jūnijā. Uzņēmums piedāvā viedās mājas risinājumus mājokļu apkurei, dažādu ierīču vadībai, elektrības patēriņa kontrolei u. c. Istabai produkcijas izplatīšanu veic arī uzņēmumi Latvenergo (Elektrum) un Lattelecom (tet). Istabai ierīces darbojas īpaši izstrādātā bezvadu protokolā ar frekvenci 868 MHz līdz 30 m rādiusā no bāzes stacijas. Istabai produkti: Bāzes stacija — nodrošina sakarus starp ierīcēm un serveri. Ļaut kontrolēt ierīces tiešsaistē ar mobilo lietotni vai interneta pārlūkprogrammu. Slēdzis — ļauj ieslēgt vai izslēgt elektrisku ierīci, kas darbojas ar maiņstrāvu līdz 250 V, 6 A. Multislēdzis; pie tā iespējams pievienot 6 ierīces: divas maiņstrāvas līdz 250 V, 10 A un četras līdzstrāvas 12 / 24 V, 1 A. Multislēdzis ir montējams uz DIN standarta sliedes un barojams ar 12 / 24 V līdzstrāvu. Temperatūras sensors — mēra gaisa temperatūru un relatīvo mitrumu. Probes sensors (zondes sensors) — mēra temperatūru citās vidēs, piemēram, apkures katlā, baseinā, saldētavā. Tiek izmantots platīna pretestības termometrs PT1000 metāla uzgalī 1,5 m garā vadā. Kustības sensors — nosaka kustību. Regulators — kontrolē šķidruma plūsmu radiatorā. Darbojas ar maiņstrāvu līdz 250 V. Bezvadu regulators — atver vai aizver radiatora vārstu. Darbojas ar trīs AA izmēra barošanas elementiem. Atbalsta arī KNX protokolu. Istabai rozete — ieslēdz vai izslēdz elektroierīci (līdz 16 A), kā arī mēra elektroenerģijas patēriņu. Gaisa kvalitātes sensors — veic gaisa kvalitātes mērījumus: temperatūru, relatīvo mitrumu, ogļskābās gāzes, trokšņu līmeni un gaisa spiedienu.